Мотиви
към проекта на Наредба за изменение и допълнение на Наредба № 37 от 19.10.2016 г. за авиационните оператори


Предложените промени са насочени към актуализиране на разпоредби в Наредба № 37 с оглед измененията в приложимото европейско законодателство в областта на гражданското въздухоплаване, прецизиране на препратките към действащите регламенти на Европейския съюз и използваната терминология, както и към усъвършенстване на административните процедури по издаване на свидетелства, упражняване на надзор и отстраняване на установени несъответствия. С измененията се създава и национална правна уредба за изпълнение на изискванията относно подаването на декларации от операторите, извършващи търговски въздушни операции с аеростати, с което се осигурява ефективно прилагане на действащата европейска нормативна рамка.
С § 1 се предлага изменение на чл. 10, ал. 1, т. 19, с което се прецизира препратката към Регламент (ЕС) № 1321/2014 на Комисията от 26 ноември 2014 г. относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи (Регламент (ЕС) № 1321/2014), чрез отразяване на неговото официално наименование. Действащата редакция съдържа неточно посочване на наименованието на регламента, което не съответства на неговия предмет. 
С § 2, § 3, § 4, т. 1, § 6 и § 7 се предлагат изменения в чл. 19, ал. 2, т. 6 и ал. 3, чл. 28, ал. 2, чл. 34, ал. 4, чл. 66, ал. 1, т. 4 и част III, т. 4 от Приложение № 3 към чл. 37, ал. 3, с които се актуализират препратките към Регламент (ЕС) № 1321/2014 вследствие на измененията, въведени в него с Регламент за изпълнение (ЕС) 2019/1383 на Комисията от 8 юли 2019 г. С посочения регламент се реорганизират разпоредбите относно организациите, участващи в поддържането на летателната годност, чрез създаването на две нови приложения – Приложение Vв (част CAMO) и Приложение Vг (част CAO) в Регламент (ЕС) № 1321/2014. 
Действащите разпоредби на наредбата съдържат препратки към предходната структура на Регламент (ЕС) № 1321/2014 и към Приложение I (част М), които не отразяват въведените с Регламент за изпълнение (ЕС) 2019/1383 категории организации, участващи в поддържането на летателната годност. В тази връзка се предлага съответните препратки да бъдат актуализирани чрез посочване, съобразно приложимия случай, на организациите за управление на поддържането на постоянна летателна годност по част CAMO и на организациите за летателна годност с комбинирани функции по част CAO. Предвижда се съответно актуализиране и на наименованията на ръководните длъжности в образеца на заявление по Приложение № 3 към чл. 37, ал. 3. Предлаганите изменения имат за цел да приведат националната нормативна уредба в съответствие с действащата европейска правна рамка, като осигурят съгласуваност с актуалната структура и терминология на Регламент (ЕС) № 1321/2014 и правна яснота при прилагането на наредбата.
С § 2, т. 1 се предлага отмяна на т. 6 в чл. 19, ал. 2, тъй като разпоредбата съдържа изброяване на документите, които кандидатите за първоначално издаване на свидетелство за авиационен оператор следва да представят за одобрение. Предвиденото в т. 6 описание на организацията за управление на поддържането на постоянната летателна годност представлява част от документацията, подлежаща на преглед и одобрение в рамките на процедурата за одобряване на организацията, участваща в поддържането на летателната годност. С предложеното изменение на чл. 19, ал. 3 се предвижда процедурата за издаване на свидетелство за авиационен оператор да се провежда заедно с процедурата за одобрение на организацията, участваща в поддържането на летателната годност, в съответствие с чл. 4, пар. 1 и точка M.A.201 от Приложение I към Регламент (ЕС) № 1321/2014. В тази връзка, документацията, свързана с одобряването на тази организация, се разглежда в рамките на самостоятелното производство по нейното одобряване, поради което запазването на т. 6 като отделно изискване в производството по издаване на свидетелство за авиационен оператор би довело до ненужно дублиране.
С § 4, т. 2 се създава ал. 9 в чл. 34, с която се предвижда задължение за подаване на декларация до главния директор на Главна дирекция „Гражданска въздухоплавателна администрация“ от операторите, извършващи търговски въздушни операции с аеростати, когато тези въздухоплавателни средства попадат в приложното поле на член 2, пар. 1, б. „б“, подт. „i“ и „ii“ от Регламент (ЕС) 2018/1139. Изменението е обусловено от въведеното изискване в чл. 3, пар. 2 от Регламент за изпълнение (ЕС) 2018/395 от 13 март 2018 година за определяне на подробни правила за експлоатацията на аеростати, както и за лицензирането на летателните екипажи на аеростати в съответствие с Регламент (ЕС) 2018/1139 на Европейския парламент и на Съвета. Съгласно цитираната разпоредба операторите на аеростати могат да извършват търговски операции само след като са декларирали пред компетентния орган своята способност и наличието на необходимите средства за изпълнение на отговорностите, свързани с експлоатацията на аеростата. По смисъла на Регламент за изпълнение (ЕС) 2018/395 „търговска операция“ е всяка експлоатация на аеростат срещу заплащане или друго възнаграждение, която е достъпна за обществеността, или, когато не е достъпна за обществеността, се изпълнява по силата на договор между оператор и клиент, без да е налице контрол от страна на клиента над оператора. В обхвата на посочените правила за деклариране попадат и специализираните операции с аеростати, когато се извършват с търговска цел. Съгласно определението в т. 17 от Приложение I към регламента специализирана операция с аеростат е всяка операция, която може да бъде с търговска или нетърговска цел, при която основното предназначение на аеростата не е превозът на пътници за разглеждане на забележителности или с приключенски цели, а извършването на парашутни скокове, пускане на делтапланери, демонстрационни полети, състезателни полети или други подобни специализирани дейности. С предложената разпоредба се създава национално правно основание за приемането на декларациите от Главна дирекция „Гражданска въздухоплавателна администрация“, като по този начин се осигуряват прилагането на европейската правна уредба и упражняването на надзор върху операторите, извършващи търговски въздушни операции с аеростати.
С § 5 се предлага изменение на чл. 60, ал. 4 и ал. 7, с което се въвежда максимален първоначален срок от три месеца за отстраняване на установено несъответствие, както и възможност за неговото удължаване. Предвиденото удължаване на срока да се допуска само когато операторът е представил план за коригиращи действия, който е приет, както и обосновка на причините, поради които несъответствието не е било отстранено в рамките на първоначално определения срок. Представянето на тази информация е необходимо, за да може Главна дирекция „Гражданска въздухоплавателна администрация“ да извърши преценка дали са налице основания за удължаване на срока и дали предложените коригиращи действия са достатъчни за отстраняване на установеното несъответствие. Изменението се предлага с цел привеждане на разпоредбата в съответствие с ARO.GEN.350, б. „г“, т. 2, подт. „i“ от Приложение II (част ARO) към Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета.
Предложеният проект няма да доведе до пряко и/или косвено въздействие върху държавния бюджет. Приемането на предложения проект на наредба не изисква осигуряването на финансови или други средства за прилагането му, тъй като всички регламентирани в проекта на наредбата дейности ще се извършват от служителите в Главна дирекция „Гражданска въздухоплавателна администрация“ в рамките на утвърдения бюджет на администрацията за съответната бюджетна година.
Извършен е анализ за съответствие с правото на Европейския съюз. Предлаганият проект на наредба не е свързан с въвеждане на изисквания на директиви на Европейския съюз, поради което не е изготвяна и към този доклад не се прилага таблица за съответствието с правото на Европейския съюз. 
Проектът на наредба и докладът към него ще бъдат публикувани на интернет страницата на Министерството на транспорта и съобщенията и на Портала за обществени консултации при условията и по реда на чл. 26 от Закона за нормативните актове, като на заинтересованите лица ще бъде предоставен 30-дневен срок за предложения и становища. Постъпилите предложения и бележки ще бъдат обобщени в справка към окончателния доклад.

